जिन सौभाग्यशाली व्यक्तियों ने गीता को पढ़ा और समझा है, वे यह जानते हैं कि इस ग्रंथ में कुछ बातें ऐसी हैं, जिन्हें केवल भगवान ही कह सकते हैं। संसार के जिस किसी विद्वान ने गीता को अपनाया है, उसने यही कहा है कि इस ग्रंथ की तुलना में विश्व का कोई दूसरा ग्रंथ नहीं है। वास्तव में, गीता धर्म नहीं, मानवता का पाठ पढ़ाती है। मनुष्य चाहे किसी जाति-वर्ग व सम्प्रदाय का हो, अगर उसमें मानवता नहीं है तो वह पशु-समान ही है। इसलिए गीता सफल और सुखी जीवन का आधार मानी जाती है।